Nei, det har vi ikke på agendaen per nå. Dette har flere grunner, som vi skal prøve å forklare under.
Alt innen produktutvikling bygger på kost/nytte og prioriteringer. Om vi lager en XL-variant vet vi av erfaring at mange vil kjøpe den, bare fordi den heter XL og er antatt "bedre". Dette vil for dem under 190 cm gå på bekostning av sittekomfort i stolmodus (nakkestøtten blir dårligere) og flathet (man får ikke flatet ut køyen skikkelig), samtidig som det øker materialforbruk, pakkstørreøse og vekt. I tillegg binder det våre kunder til å kjøpe XL-underlag som vi er alene om å selge. Det ville jo vært veldig bra for business for oss, men vi foretrekker at alle LW-liggeunderlagene som vi og andre produsenter har solgt, kan brukes i Draumr Double, og at inngangsbilletten til Draumr Double blir billigere for alle.
For en familie der en voksen er 190 cm og et barn er 150 cm, så vil den felles opplevelsen bli bedre i Draumr Double i LW-størrelse, enn om køyen var laget for XL-liggeunderlag. Barnet vil ikke ligge like flatt og vil få en mindre behagelig stolfunksjon dersom køyen blir for lang.
Dette er noe som ikke er like intuitivt og enkelt å forstå for mannen i gata, men noe som vi i Amok ser og merker veldig tydelig, og som de fleste kundene våre selv opplever når de får prøve Draumr og Draumr XL side om side og virkelig kjenner etter.
Det vil selvsagt finnes enkelt par eller venner der begge personer er over 190 cm. Disse kunne hatt ekstra plass i en Draumr Double XL, samtidig som vi mener at det går i en Draumr Double. Antallet dette gjelder, og målgruppen for Draumr Double, gjør at vi nedprioriterer disse for å sørge for at flest mulig får en felles opplevelse som er god, samtidig som vi hindrer at veldig mange må kjøpe ekstra liggeunderlag i XL-størrelsen. Vi er ikke de eneste som produserer LW-underlag, så alle dere som har et egnet LW-underlag fra Exped, Thermarest, Mountain Equipment, Big Agnes med flere - kan få benyttet dette i Draumr Double.
Kan også brukes med XL-liggeunderlag
Selv om Draumr Double er designet for liggeunderlag i LW-størrelse, så kan hengekøya brukes med BÅDE liggeunderlag i LW-størrelse (198x65 cm) og XL-størrelse (220cmx65). Et XL-underlag må da foldes nedover i fotenden for å få plass i lommen. Dette fungerer overraskende bra! Se video for mer informasjon.